Backdoor Listing คืออะไร ?
Backdoor Listing คืออะไร ? 
15 มิ.ย. 2565

โดยผู้ขายจะได้รับหุ้นเพิ่มทุนจำนวนมาก ส่งผลให้เกิดการเปลี่ยนแปลงอำนาจในการควบคุมของบริษัทจดทะเบียน จากกลุ่มผู้ถือหุ้นในบริษัทจดทะเบียนที่อยู่ในตลาด ไปยังกลุ่มผู้ถือหุ้นของบริษัทนอกตลาด
Backdoor Listing คือ การที่บริษัทนอกตลาดหุ้นเข้าตลาดหุ้นในทางอ้อม 
ซึ่งไม่ได้ผ่านวิธีที่เราเห็นกันเป็นปกติ อย่างวิธีการเสนอขายหลักทรัพย์ให้แก่ประชาชนเป็นครั้งแรก ที่เรียกกันว่า IPO (Initial Public Offering)
โดยบริษัทที่จดทะเบียนอยู่ในตลาด จะทำการเข้าซื้อสินทรัพย์หรือหุ้นของบริษัทนอกตลาด 
ที่มีสินทรัพย์ที่มากกว่า เมื่อคำนวณมูลค่าตามหลักเกณฑ์ของตลาดหลักทรัพย์
ซึ่ง Backdoor Listing สามารถเรียกอีกอย่างว่า “Reverse Takeover”
วิธีนี้จะส่งผลให้เกิดการเปลี่ยนแปลงอำนาจในการควบคุมของบริษัทจดทะเบียน 
จากกลุ่มผู้ถือหุ้นในบริษัทจดทะเบียนซึ่งมีขนาดเล็กกว่า ไปยังกลุ่มผู้ถือหุ้นของบริษัทนอกตลาดที่มีขนาดใหญ่กว่า
พูดง่าย ๆ ว่า เป็นวิธีที่บริษัทนอกตลาดเข้ามาถือหุ้นใหญ่สุดในบริษัทจดทะเบียนในตลาดอีกทีหนึ่ง
ถึงแม้ว่า Backdoor Listing จะเป็นวิธีเข้าตลาดหลักทรัพย์ที่ง่ายกว่า รวดเร็วกว่า รวมถึงอาจจะมีต้นทุนที่ถูกกว่า หากเทียบกับวิธีแบบปกติอย่าง IPO
แต่บริษัทจดทะเบียนที่เข้าข่ายกรณี Backdoor Listing ยังต้องปฏิบัติตามกฎระเบียบของตลาดหลักทรัพย์ เช่น แจ้งข่าวต่อตลาดหลักทรัพย์ ขออนุญาตจดทะเบียนกับทางสำนักงานกำกับดูแลหลักทรัพย์
อีกทั้งต้องขออนุมัติจากผู้ถือหุ้นของบริษัทจดทะเบียน 
โดยมีที่ปรึกษาทางการเงินอิสระ (IFA) ให้ความเห็นต่อการทำรายการดังกล่าวอีกด้วย
ด้วยความที่เป็นวิธีที่ง่าย และสะดวกรวดเร็ว บริษัทที่เข้าตลาดด้วยวิธีนี้ จึงมีความเสี่ยงที่จะเป็นบริษัทที่ไม่มีคุณสมบัติเพียงพอในการเข้าตลาดแบบวิธี IPO ซึ่งเป็นวิธีที่มีกฎระเบียบในการคัดกรองบริษัทที่เข้มข้นมากกว่า เช่น บริษัทอาจมีผลการดำเนินงานน้อยกว่า 3 ปี ซึ่งจะไม่ผ่านเกณฑ์คุณสมบัติ ในการเข้าตลาดแบบวิธี IPO